दुबई की हरियाली और दुबई में मथुरा का विश्राम घाट

एक और बात जिसने मेरा ध्यान आकृष्ट किया वो थी दुबई की हरियाली।पूरे शहर में,चौड़ी चौड़ी सड़कों के किनारे खूब हरियाली और पेड़ थे।जब मैं कहीं पैदल जा रहा था तो मैंने गौर किया कि इन पेड़ों और हरियाली के पास जाने पर एक अजीब सी गंध आती है,इस विषय में जब जानकारी की तो मालूम पड़ा कि वहाँ इस सब हरियाली की सिंचाई के लिए वो लोग सीवर के पानी को प्रोसेस करके उसका उपयोग करते हैं जिस कारण उन पेड़ों आदि के पास जाने पर कुछ गंध सी महसूस होती थी।वहाँ सिंचाई का कुछ ऐसा सिस्टम दिखा कि एक निश्चित समय पर छोटे छोटे स्प्रिंकलर जो वहीं छिपे हुए से लगे होते हैं उनसे थोड़ी देर को पानी स्वत: ही चालू हो जाता और फिर बन्द भी हो जाता।मैं दुबई में और अन्य अरब देशों में भी वहाँ की हरियाली और उसके प्रति वहाँ की सरकार की चेतना और व्यवस्था से बहुत प्रभावित हुआ।मेरे मन में लगातार ये बात आ रही थी कि हमारे देश में हम लोग कितने खुश किस्मत हैं कि हमारे यहाँ गर्मी है,जाड़ा है,बसंत है और बरसात भी है,हरियाली भी खूब थी किन्तु हम को इन मौसमों की आनंददायक ख़ूबसूरती और अपने सुंदर मनोरम पर्यावरण की सही कदर नहीं है तभी यहाँ मैं ये सोचने पर मजबूर था कि इन अरब देशों के policy makers और उनको लागू करने वाले अपने काम के प्रति कितने निष्ठावान,अपने पर्यावरण के प्रति कितने जागरूक हैं कि इन्होंने अपने रेगिस्तान में भी हरियाली खड़ी कर ली और एक हमारे यहाँ का हाल है कि हम लोग वर्षों से जाति, धर्म, भाषा, क्षेत्रवाद आदि के झगड़ों को प्राथमिकता दे रहे हैं और पर्यावरण को इतना नज़रअंदाज़ कर रहे हैं कि ना जाने कितने हिस्से और इलाके जो हरे भरे होते थे वो आज रेगिस्तानों में तब्दील होते जा रहे हैं।

दुबई में काफी चतुर्वेदी परिवार रहते हैं और अधिकतर मथुरा से आये हुए हैं और वहाँ बहुत अच्छा कर रहे हैं।दुबई में शहर के दो हिस्सेनुमा हैं।एक को बर दुबई कहते हैं और दूसरे को डेरा।बर दुबई से डेरा जाने को एक रास्ता तो पुल से होकर था और दूसरा समुद्र में बोट से जिसको वहाँ की लोकल भाषा में अबरा कहते हैं।समुद्र के ऊपर का पुल बहुत शानदार और विशाल था और खास बात ये थी कि जब पानी के जहाज का निकलने का समय हो तो वो पुल एक हिस्से में पूरा ऊपर उठ कर खड़ा सा हो जाता था।इस पुल को बाद में कुछ हिंदी फिल्मों में भी फिल्माया गया है।

जहाँ से अबरा चलते हैं वहीं समुद्र के एक कोने को वहाँ रहने वाले चतुर्वेदी लोग मथुरा का यमुना जी का "विश्राम घाट" कहते थे।

वहाँ जाकर चतुर्वेदी लोग हाथ जोड़ कर जैसे मथुरा में "जय जमुना मैय्या की"कहते हैं वैसे ही हाथ जोड़ कर "जय जमुना मैय्या की" कहते हुए प्रसाद अर्पित करते हैं।ये देख कर मुझको लगा कि व्यक्ति भले ही रोजी रोटी कमाने के लिए अपना घर छोड़ दे लेकिन उसकी जड़ों की याद और उसके संस्कार उसमें बने रहते हैं और वो किसी न किसी रूप में उन यादों को जिंदा बनाये रखना चाहता है।यहाँ भी चौबे लोग समुद्र में ही अपनी जमुना मैय्या की परिकल्पना करके संतुष्ट हो लेते हैं।वहाँ के घरों में भी मुझको अपने देश की झलक खूब दिखी।जिन शरद चतुर्वेदी भाईसाहब के मैं रुका था उनके घर में एक तोता पाला हुआ था और तुलसी जी भी थीं।

ऐसी और जानकारी के लिए पढ़िए पुस्तके #सियाहतमेरीस्याहीसे
लेखक अतुल चतुर्वेदी
प्रकाशक लोकभारती @RajkamalBooks
किताब @amazonIN पर उपलब्ध है जिसका लिंक है@DXBMediaOffice @cgidubai @visitdubai